
Og da jeg ligger der, med beina opp og hodet ned, i en rulletrapp som beveger seg oppover i jevn fart mens jeg selv siger motsatt vei, skjønner jeg at det må drastiske tiltak til hvis jeg skal få orden på den skilsmissen.

Jeg legger merke til det eldre paret med det samme de dukker opp fra sidelinjen. Det er noe med holdningen deres, en tydelig hensynsløshet, der de presser seg inn foran meg i køen. Jeg er nødt til å stanse opp, holde igjen, for å gi dem plass på rulletrappa. Begge er kledd for vinter og friluftsliv og bålpanner ute i skogen, litt ustøe i gangen, og jeg lar det være et trinn mellom oss, vil ikke stille meg for tett på dem. Det finnes regler for hvordan man oppfører seg i rulletrapper, hvordan man plasserer seg, men dette paret gir åpenbart blaffen i sånt, de stiller seg ved siden av hverandre, mannen foran meg, og kvinnen ved siden av ham. Hun har et norsk flagg stikkende opp av en tungt lastet ryggsekk, og jeg får lyst til å pirke borti dem, stikke en av dem i ryggen med en stiv finger og irettesette den gjennomførte skjødesløsheten, men jeg rekker ikke å gjøre noe som helst før damemennesket vakler bakover og mister balansen.

Det går ikke fort, men hun yter ingen motstand, griper bare tak i mannen og drar ham med seg i fallet. Det virker ikke som om noen av dem kjemper for å holde seg på beina, de siger sammen nesten som filledukker, det er inntrykket jeg sitter igjen med, men det kan være noe jeg innbiller meg i ettertid. Selv griper jeg tak i rekkverket, den bevegelige håndløperen, prøver å kjempe mot vekten av mannen som velter over meg, men det er nytteløst. Han ramler bakover med hele sin tyngde, og jeg klarer ikke å holde igjen. Jeg sklir nedover trinnene mens trappa beveger seg oppover, og så ligger jeg der, fullstendig hjelpeløs, med en ukjent mann over meg.

Noen roper «trykk på den røde knappen!», og noen må ha trykket på den røde knappen, for trappa stanser, og mannen kommer seg raskt på beina, han blir ikke liggende der og sprelle, ikke sånn som jeg, der jeg bakser rundt, helt hjelpeløs. Også kvinnen med den tunge ryggsekken blir liggende, men lenger nede, og mannen iler til for å få henne på beina. Han kaster ikke så mye som et blikk på meg, kvinnen han har dratt med seg i fallet, men skritter rett over meg, som om jeg er lite annet enn en irriterende hindring.

En gjeng ungdommer stimler sammen rundt oss, tre forulykkede gamlinger, og en av dem spør meg: «Går det bra?»

«Nei», sier jeg, det går jo ikke bra, ingenting går bra i livet mitt akkurat nå. Men den unge gutten gjør ikke noe tegn til å hjelpe meg opp, han stirrer bare nysgjerrig på dette vraket av et menneske som ligger opp ned i trappa, ute av stand til å reise seg fra den ubekvemme stillingen. Tyngdekraften og vinterkåpa og manglende trening av magemusklene i årtier står i veien.

Hvordan havnet jeg her? Hvordan kan en helt hverdagslig handling ende i totalt havari og ribbe deg for all verdighet? Samtidig som mannen du har kastet ut og separert deg fra, tusler rundt i stua der hjemme og leter etter veien til badet, mens statsforvalteren nekter deg skilsmisse. Sånn ender det altså, tenker jeg, når man lar livet gå sin skjeve gang uten å ta tak, og nå bakser jeg forgjeves for å komme meg opp og ut og redde stumpene. Til slutt strekker jeg ut en hånd, er nødt til å si det høyt: «Kan noen hjelpe meg?» Og endelig er det noen som gir meg en håndsrekning, en av de nysgjerrige ungdommene drar meg opp, og det som bekymrer meg aller mest akkurat da, er latterlig nok tanken på min egen vekt. Nå skjønner han hvor tung jeg er, tenker jeg, og prøver så godt jeg kan å hjelpe til, gjøre meg lettere enn jeg er, som om det er mulig.

Da jeg omsider står på beina, skjelven og møkkete, men uten at noe er brukket eller knust så vidt jeg kan skjønne, retter jeg litt på kåpa og titter meg rundt. Og der snur endelig den gamle mannen seg og ser på meg. «Gikk det bra med deg?»

Jeg aner ikke hvorfor jeg svarer ja, han fortjener ikke høfligheten min, for han ser ikke videre bekymret ut, han er mest opptatt av kona og snur seg raskt bort fra meg igjen. Samtidig legger jeg merke til en yngre kvinne som kommer gående ned trappa mens hun snakker i telefonen, kanskje har hun ringt et nødnummer, for hun snakker om tilstanden til kvinnen som falt, som nå blir hjulpet på beina. Jeg står der litt, vet ikke helt hva jeg skal gjøre, men så tar jeg en kjapp beslutning og begynner å gå opp de høye trinnene i den stillestående rulletrappa. På toppen stanser jeg. Jeg ser nedover meg selv, ser at klærne, penklærne, ikke er blitt ødelagt, men ganske skitne, og jeg prøver å børste det bort. Det svir på leggen, jeg drar opp buksebeinet litt, leter etter et sår, men kan ikke se noe blod. Etter smerten å dømme må det likevel være et skrubbsår der.

«Hvordan går det med deg?»

Kvinnen som snakket i telefonen, står foran meg. Det er tydelig at hun tar ansvar for hele situasjonen, kanskje er hun ansatt på kjøpesenteret, eller kanskje er hun bare et menneske som bryr seg, jeg aner ikke.

«Jeg vet ikke helt», svarer jeg og gjør ikke noe forsøk på å glatte over situasjonen. «De hadde null kontroll. Meide meg bare rett ned.»

Den ukjente kvinnen nikker medfølende.

«Jeg tror de hadde drukket. Det luktet veldig alkohol av dem», sier hun.

Jeg nikker kort, såpass hadde jeg skjønt selv.

«Hun får hjelp nå. Trenger du noe?» spør hun så, med stemmen breddfull av deltagelse.

Hun mener det nok oppriktig, men hva skulle det være? Hva skulle hun kunne gi meg som kan hjelpe meg ut av den forferdelige situasjonen jeg har havnet i?

«Nei da», sier jeg. «Nei. Jeg er bare litt skjelven.»

Og da skakker den ukjente kvinnen på hodet og spør mildt:

«Vil du ha en klem?»

Først har jeg bare lyst til å rygge. Men så ser jeg nærmere på dette mennesket som kan være på alder med datteren min, i begynnelsen av 30-årene, kanskje, og ombestemmer meg.

Jeg nikker uten å si noe mer, og da bretter hun armene rundt meg, trekker meg inntil seg og gir meg en lang klem. Jeg legger ansiktet inn mot den fremmede halsen som lukter nyvasket hår og en lett sjasminparfyme, og det er som om noe løsner inni meg.

«Det går bra», tenker jeg for første gang på lenge. «Alt kommer til å gå bra.»

Men det er selvfølgelig ikke sant.

Er det noe jeg har kontroll på, så er det lønnskontoen min. Jeg vet alltid når den begynner å bli tom, og bremser forbruket om nødvendig. Jeg har også god oversikt over sparepengene våre, Oles og mine. Jeg har min egen konto hvor jeg har satt inn den beskjedne arven etter mamma, og så har vi en felles konto hvor vi begge har satt inn omtrent like mye. Den gangen vi hadde lån, passet Ole og jeg alltid på å fordele rentene hver gang skattemeldingen skulle leveres. Jeg har i alle år visst hva vi skylder banken, og nå som vi ikke lenger har lån, har jeg hatt oversikt over innskuddene. Derfor har jeg alltid ment at de kan takke seg selv, de damene man leser om i ukebladene, de som lever i fullstendig uvitenhet om egen økonomi, og blir lurt opp i stry av ektemannen som stikker av med alle pengene. Man må ta et eget ansvar, har jeg gjentatte ganger slått fast, men likevel glipper det. På en eller annen måte har sannheten unngått meg, for da banken ringer og trenger min underskrift på et lån med sikkerhet i huset, er jeg helt blank.

«Vi trenger bare en signatur. Du kan logge deg inn via nettbanken», sier bankmannen som kaller seg Thomas. Jeg har aldri snakket med ham før.

«Nei da, vi skal ikke ha noe nytt lån», sier jeg. «Vi har vært gjeldfrie i flere år nå, og det er vi glade for.»

«Vi tilbyr veldig gunstig rente», sier Thomas.

Jeg oppfatter ham som en overivrig selger og sier på nytt at vi ikke trenger å låne noe, vi har nok av penger, både Ole og jeg har hver vår sparekonto i tillegg til den felles kontoen vår, og på den står det nesten en halv million. Da blir Thomas stille et par sekunder, før han spør om jeg kanskje vil ta en tur innom banken. Det er muligens noen misforståelser vi må rydde opp i, og han kan møte meg etter lunsj, sier han.

Jeg burde nok allerede da skjønt alvoret, for banken gir deg ikke audiens i utide, men nå sitter jeg her på besøksstolen hans, med lukket glassdør, og ser avventende på denne knapt 25 år gamle guttungen med kortklippet hår, blågrå ullblazer og karamellfargede skinnsko. Helt rolig forteller han meg at Ole ikke bare har bedt om et lån på huset, men også at sparekontoen vår, min og Oles felles sparekonto, er tom. Det er en konto som står i Oles navn, men vi disponerer den begge to.

«Det kan ikke stemme», sier jeg. «Vi hadde nesten 480 000 ved juletider på den kontoen. Det nærmer seg en halv million nå, med renter og alt. Dette er penger vi sparer for å bruke i pensjonisttilværelsen vår.»

«Pensjonistenes glade dager», kalte Ole den kontoen da vi opprettet den for flere år siden. Han ga alle kontoene sine morsomme navn. Jeg kalte mine to for lønnskonto og sparekonto, ferdig med det. Vi så for oss at den felles kontoen skulle være en buffer når vi begge ble pensjonister og kunne begynne å reise og gjøre morsomme ting sammen. Jeg har jo vært pensjonist noen måneder allerede, jeg gikk av med afp ikke lenge etter at jeg fylte 62, mens Ole, som er to år yngre enn meg, ennå har noen år igjen. Han kan ikke gå av som 62-åring heller, for han har byttet jobb flere ganger, og det viser seg at det ikke slår så heldig ut når pensjonen skal beregnes.

Den irriterende unge saksbehandleren snur litt på pc-skjermen slik at den vender mot meg, lener seg tilbake i kontorstolen og venter på at jeg skal ta innover meg den grimme sannheten. Og der ser jeg det jo. Sparekontoen er tom. Skåltom. Det står 87 øre igjen der vi hadde spart opp flere hundre tusen.

«Hvor er de pengene blitt av?» spør jeg.

Hjertet dunker så hardt og vondt.

Men Thomas kan ikke svare. Og han kan heller ikke vise meg hvor mye Ole har på kontoen sin, for den kontoen disponerer jeg jo ikke, så jeg har ikke rett til innsyn.

«Hva om vi er blitt svindlet? Hva om noen har fått tak i kontoopplysningene og stjålet pengene våre?»

«Har du gitt fra deg kontoopplysningene til noen?» spør Thomas og ser smalt på meg, gir meg straks en ubestemmelig følelse av skyld.

«Selvfølgelig ikke.»

«Det er fort gjort. Svindlerne er utrolig dyktige, og det kan være skamfullt å innrømme at man er blitt lurt.»

«Nei, sier jeg jo.»

Stemmen min er skarp, men hendene føles så visne.

«Kan Ole Kristen ha gjort det?»

«Han heter bare Ole», sier jeg kort. Det mellomnavnet har han aldri brukt.

«Kan Ole ha gjort det?» sier Thomas, like rolig.

«Nei! Nei. Det ville han aldri funnet på.»

«Du bør kanskje snakke med ham?»

Jeg er så tørr i munnen. Jeg trenger et glass vann, men orker ikke spørre.

«Er du sikker på at vi ikke er blitt svindlet? At noen har brutt seg inn og …?»

Et øyeblikk ser jeg for meg en nattlig innbruddstyv med brekkjern og finlandshette, krypende gjennom et kjellervindu. Jeg vet ikke hvordan moderne tyver tar seg inn i en bankkonto, men det skjer helt sikkert foran en datamaskin, i et godt opplyst rom.

Thomas drar til seg skjermen og klikker litt på pc-en.

«Det ser ikke ut til at det har skjedd noe irregulært her», sier han. «Mannen din har selv tatt ut pengene, Toril.»

Han lener seg på nytt tilbake i kontorstolen, klør seg i det ene øret med en pekefinger, kikker liksom tilfeldig på det han finner der og knipser det bort. Det irriterer meg at han bruker navnet mitt på den måten. Og det irriterer meg at han oppfører seg så nonsjalant. Tror han ikke at jeg får det med meg? Han sitter der jo, rett foran meg, midt i glaningen, akkurat som elevene mine i alle år. Trodde de ikke jeg så det når de sminket seg i skjul bak en rygg, eller når de satte inn ørepropper mens jeg var midt inni en forklaring om forholdet mellom storting og regjering? Trodde de jeg var døv og blind og ikke hørte fnisingen og hviskingen eller så forsøkene på å jukse under de nasjonale prøvene? Jeg har lyst til å be Thomas vaske hendene, rette seg opp i ryggen og tørke av seg det nøytrale ansiktsuttrykket som liksom skal skjule hvor sjokkerende dum jeg har vært.

«Jeg må snakke med Ole», sier jeg.

«Med sikkerhet i boligen er det ikke noe problem å få et lån på en halv million, altså, selv om dere er pensjonister. Siden dere begge er over 60 år, kan vi tilby seniorlån til en gunstig rente.»

«Ole er ikke pensjonist ennå. Og nei, vi skal ikke ha noe nytt lån», sier jeg kort. «Dette er bare en misforståelse. Jeg aner ikke hva som har skjedd.»

Thomas tror ikke på meg, jeg ser det på blikket hans. Og Ole har jo vitterlig søkt om det lånet. Han har til og med lagt inn mine personopplysninger, men behendig unngått å nevne det for meg. Og han har ikke klart å logge seg inn med min BankID for å signere. Vi har aldri delt passord og koder med hverandre.

Jeg klør av raseri der jeg sitter, og kjenner et sterkt behov for å la det gå ut over noen. Mest av alt har jeg lyst til å filleriste Ole som har gått bak ryggen min på denne måten. Han bør virkelig ha en god forklaring.

Jeg reiser meg fra den spinkle besøksstolen, stiv i kroppen, griper tak i veska som henger på armlenet og støtter meg mot bordet. Et øyeblikk svimler det for meg, men jeg er vant til å snakke ungdom til rette, og nå tar jeg et dypt åndedrag før jeg løfter en advarende pekefinger.

«Har ingen lært deg at du ikke må stikke fingrene inn i øret? Du dytter bare ørevoksen lenger innover», sier jeg med en stemme som dirrer mer enn jeg skulle ønske.

Thomas ser overrasket på meg, titter et øyeblikk beskjemmet ned på pekefingeren, kanskje blir han flau, det burde han bli, men han tar seg raskt inn igjen.

«Takk for den, du», sier han og ler kort.

Jeg fnyser, leter forgjeves etter en verdig avslutningsreplikk.

«Bare slett den lånesøknaden», sier jeg til slutt, i mangel av noe bedre. «Vi skal ikke ha noe lån.»

Jeg nøler ennå litt før jeg smeller håndflaten tafatt i pulten, håper at det skal gjøre susen. Og så går jeg så rolig jeg kan ut av kontoret, gjennom det åpne banklokalet og ut på gata.

Jeg må ringe Ole, tenker jeg. Jeg må ringe Hedvig.

Ingen av dem tar telefonen, men så er de også på jobb, begge to. Hendene mine skjelver da jeg starter bilen. Jeg klarer å manøvrere meg ut av garasjeanlegget, men overser en kvinne med barnevogn, som er på full fart ut i en fotgjengerovergang. Jeg tråkker hardt på bremsen, motoren kveles, og i et forsøk på å rette opp i fadesen, lager jeg en beskjemmet grimase til den unge moren som ser forskrekket på meg.

Hjemme går jeg rett inn på nettbanken. Der, innenfor mine egne vegger, føler jeg meg mindre avkledd enn i banken. Jeg sjekker lønnskontoen min og den sparekontoen som bare er min. Der ser alt ut som før. Så går jeg inn på «Pensjonistenes glade dager» og tar for meg alle uttakene, ett for ett. De siste kjente uttakene er TV-en vi kjøpte før jul, turen til Thailand i fjor vinter og elbilen som vi betalte over en halv million for. For første gang trengte vi ikke låne penger til ny bil, og vi beholdt til og med den gamle bensinbilen, som nå er blitt min. Jeg hadde følt en hemmelig stolthet, kjent meg så ovenpå. Vi kom aldri til å bli rike, men jeg hadde vært så trygg på at vi heller ikke kom til å bli fattige som gamle. Vi kom til å klare oss. Nå skjønner jeg plutselig hvor falsk den følelsen av trygghet har vært. Helt siden årsskiftet, i nesten to måneder, har Ole tatt ut penger fra vår felles konto, overført dem til sin egen konto, ser det ut som, helt til det siste uttaket for en ukes tid siden. «Kontoregulering», kaller banken det. Hvorfor har jeg ikke sett det før? Hvorfor har jeg ikke sjekket?

Jeg prøver å ringe Ole igjen, men får ikke noe svar. Full av uro og en stigende følelse av panikk vandrer jeg rundt i huset. Jeg setter en kaffekopp inn i oppvaskmaskinen, tørker noen smuler av kjøkkenbenken, jeg åpner og lukker noen skapdører, tar en runde over stuegulvet. Så går jeg ned i første etasje, åpner døra inn til kjellerstua, Oles egen lille hule. Hvis det finnes noe svar et sted i huset, så må det være her.

Under pandemien brukte han dette som hjemmekontor, mens jeg rigget meg til på det minste av de tre soverommene oppe. Vi gikk på jobb hver morgen i hver vår etasje, og noen ganger møttes vi til lunsj. Det var nytt og uvant, og i begynnelsen var det også litt spennende. Jeg husker de første skremmende dagene da landet stengte ned, og hvor glad jeg var for at vi hadde hverandre. Men snart tok kjedsomheten over. Dagene var lange og innholdsløse, verden holdt pusten, og Ole og jeg hadde ikke stort å si til hverandre.

Det er ikke ofte jeg kikker innom kjellerstua lenger. Etter at Hedvig flyttet hjemmefra for snart 15 år siden, begynte Ole gradvis å gjøre dette rommet til sitt eget. Han kjøpte en enkel skrivepult på ikea, og investerte i dyrt datautstyr. Han fjernet plakatene Hedvig hadde hengt opp på veggene, og spikret i stedet opp noen gamle innrammede avisoppslag og diplomer fra diverse sjakkturneringer. Han flyttet også alle sjakkbøkene som tidligere hadde stått i stua, ned til bokhylla her. Hedvig og vennene hennes flyttet ut av kjelleretasjen og Ole inn. Jeg hadde ikke noe imot det, tvert imot, det føltes i grunnen som en lettelse at han okkuperte kjellerstua. Det ga meg større rom oppe i hovedetasjen, og dessuten var det åpenbart at han fant stor glede i hobbyen som han drev med, i time etter time, på pc-en.

«Jeg skjønner ikke hvordan man kan spille sjakk helt alene? Spiller du mot deg selv, da? Eller mot en maskin?»

«Jeg spiller på nettet.»

Han forklarte meg entusiastisk om sjakklubber som hadde tusenvis av medlemmer. Han snakket om plattformer og web-baserte sjakksider, om rating og spennende matcher. Jeg nikket til alt han sa, men skjønte lite. Sjakk hadde alltid virket som en sær sport for meg, så stillesittende og lite tilgjengelig for utenforstående. Nå krevde den ikke engang at man beveget seg ut av huset.

Tidligere pleide det å stå et brett med brikker på salongbordet, men det er nå ryddet bort. I hjørnet har han et håndlagd sjakkbord som han alltid har vært veldig stolt av. Der står det nå et par kaffekopper skjødesløst plassert oppå rutene, og flere av brikkene ligger veltet. Jeg vet ikke hva han foretar seg her nede lenger, men det ser ikke ut som om det er sjakk, i hvert fall. Og heller ikke rengjøring. Ole har aldri vært glad i å vaske og støvsuge, og det syns.

Jeg plukker opp en genser fra gulvet, bretter sammen et ullteppe som ligger i en krøll i sofaen. Jeg lar øynene gli rundt i rommet, leter etter noe uvanlig, noe som kan bidra til en forklaring på den grufulle oppdagelsen jeg nettopp har gjort, og så faller blikket på en eske under det lave bordet, en skoeske uten lokk. Den ser ut til å inneholde brev, og jeg drar den fram. Jeg ser med en gang at det ikke er gamle, håndskrevne brev og postkort fra en annen tid han har spart på, men uåpnede vinduskonvolutter, adressert til Ole. Avsenderadressene er skrevet med så små bokstaver at jeg ikke klarer å lese dem uten briller, men det knyter seg i magen. Uåpnede vinduskonvolutter har aldri vært noe godt tegn.

Jeg tar med meg hele esken opp i stua, henter fram brillene og setter meg i sofaen. Flere av disse brevene må jeg selv ha tatt ut av postkassa og gitt videre til Ole, uten å tenke noe mer over det. Nå vurderer jeg ikke et sekund om det er galt å åpne dem, men spretter opp konvoluttene, én etter én, bretter ut arkene og leser innholdet nøye.

I utgangspunktet er det ikke snakk om store summer: et ubetalt parkeringsgebyr, et besøk hos legen. Et par hundrelapper der, fire hundre og seksti kroner der. Men så vokser summene for hver gang det sendes ut purringer og varsler, og til slutt skal inkassobyrået ha tusenvis av kroner. Det er så unødvendig at jeg nesten ikke får puste. En rar, jamrende lyd slipper ut av meg, pulsen dunker i halsen, og jeg blir redd for å besvime.

«Ta det rolig nå», sier jeg til meg selv. «Ta det helt rolig. Det finnes en forklaring her. Det finnes helt sikkert en forklaring.»

Jeg har alltid snakket høyt til meg selv når jeg er alene. Men nå er det lite hjelp å hente i de trøstende ordene, de klinger bare falskt, og jeg skyver bunken fra meg, drar pusten dypt inn. I det samme ringer telefonen.

Det er Hedvig.

«Du ringte?»

«Ja, så bra at du ringer tilbake», sier jeg med tynn stemme.

«Har det skjedd noe?» spør Hedvig bekymret.

«Ja.»

«Er du syk? Har det skjedd noe med pappa?»

Jeg hører skrekken i stemmen hennes og har så lyst til å berolige henne, si at det ikke er farlig, ikke noe alvorlig. Men det er umulig i denne situasjonen.

«Nei da. Vi er ikke syke. Det er ikke noe sånt. Men … jeg fikk en telefon fra banken. Nå i dag. Og …»

«Ja?»

Jeg nøler. Jeg burde sikkert snakket med Ole først, men jeg orker ikke vente.

«Han har tømt sparekontoen vår.»

«Hvem da?»

«Pappa.»

«Hva er det du sier?»

«Han har tatt ut alle pengene fra den felles kontoen og overført dem til seg selv.»

«Nei, pappa ville jo ikke gjort noe sånt.»

Jeg skjønner godt at Hedvig ikke får seg til å tro dette om faren sin. Jeg har ikke lyst til å tro på det selv.

«Han har det. Og så har han fått masse inkassovarsler, som han ikke har åpnet.»

«Hæ??»

«Jeg sitter og åpner dem her nå.»

«Har du snakket med pappa om dette?»

«Jeg har prøvd å ringe. Men han tar ikke telefonen.»

Hedvig er stille noen sekunder, som om hun vurderer situasjonen. Så kommer det nøkternt, med rolig stemme, som om hun forklarer noe for et barn.

«Mamma, det finnes en forklaring. Det er jeg helt sikker på.»

Jeg rister på hodet, men det ser jo ikke Hedvig. Hun tror aldri stygt om faren sin. Når vi har kranglet, Ole og jeg, er det lite trøst å hente hos datteren min. Hun holder som regel med ham.

«Ja, sikkert», sier jeg, uten overbevisning.

«Du må snakke med pappa, så finner du ut av det.»

«Mmm.»

«Og dere er ikke syke. Sant? Det er jo bra! Tenk om du hadde fått kreft eller noe.»

Jeg ler kort. Det er så tydelig at Hedvig prøver å redde faren ut av en håpløs knipe.

«Det er bare penger! Uansett så må du huske det. Det er bare penger», sier Hedvig. «Men jeg må gå nå, jeg har et møte som starter om to minutter. Jeg ringer deg senere. ok?»

«Ja, gjør det», sier jeg kraftløst.

Og så legger den travle datteren min på.

Og jeg vet at Hedvig tar feil. Dette handler ikke om penger. Ikke egentlig. Men jeg skjønner ikke hva det handler om. Jeg skjønner ikke hva Ole skjuler.

